เพาล์ ฟ็อน ฮินเดินบวร์ค

| จอมพลเพาล์ ฟ็อน ฮินเดินบวร์ค |
| --- | --- |
Paul von Hindenburg


ประธานาธิบดีเยอรมนี
ดำรงตำแหน่ง 12 พฤษภาคม 1925 – 2 สิงหาคม 1934
ก่อนหน้า: ฟรีดริช เอเบิร์ท
ถัดไป: อดอล์ฟ ฮิตเลอร์ (ฟือเรอร์แห่งเยอรมนี)
หัวหน้าคณะเสนาธิการใหญ่จักรวรรดิเยอรมัน
ดำรงตำแหน่ง 29 สิงหาคม 1916 – 3 กรกฎาคม 1919
กษัตริย์: จักรพรรดิวิลเฮ็ล์มที่ 2
ประธานาธิบดี: ฟรีดริช เอเบิร์ท
ก่อนหน้า: เอริช ฟ็อน ฟัลเคินไฮน์
ถัดไป: วิลเฮ็ล์ม เกรอเนอร์
 
ข้อมูลส่วนบุคคล
เกิด: เพาล์ ลูทวิช ฮันส์ อันโทน ฟ็อน เบ็นเนอเคินดอร์ฟ อุนท์ ฟ็อน ฮินเดินบวร์ค 2 ตุลาคม ค.ศ. 1847(1847-10-02) โพเซิน, ราชอาณาจักรปรัสเซีย (ปัจจุบันคือพอซนาน, โปแลนด์)
เสียชีวิต: 2 สิงหาคม ค.ศ. 1934(1934-08-02) (86 ปี) น็อยเด็ค, ปรัสเซียตะวันออก, เยอรมนี (ปัจจุบันคือออกรอแจแญตส์, โปแลนด์)
ศาสนา: ลูเทอแรน
พรรคการเมือง: อิสระ (สายอนุรักษนิยม)
บุตร: 3 คน
ลายมือชื่อ: 
ยศที่ได้รับการแต่งตั้ง
สังกัด: กองทัพบกปรัสเซีย กองทัพบกเยอรมัน
ประจำการ: ค.ศ. 1866–1919
ยศ:  จอมพล (Generalfeldmarschall)
ผ่านศึก:   สงครามออสเตรีย-ปรัสเซีย  สงครามฝรั่งเศส-ปรัสเซีย  สงครามโลกครั้งที่หนึ่ง 

เพาล์ ลูทวิช ฮันส์ อันโทน ฟ็อน เบ็นเน็คเคินดอร์ฟ อุนท์ ฟ็อน ฮินเดินบวร์ค (เยอรมัน: Paul Ludwig Hans Anton von Beneckendorff und von Hindenburg) เป็นผู้นำทางการทหารและรัฐบุรุษชาวเยอรมัน เขาเป็นผู้บัญชาการกองทัพจักรวรรดิเยอรมันในช่วงสงครามโลกครั้งที่หนึ่ง และต่อมาเป็นประธานาธิบดีเยอรมนีใน ค.ศ. 1925 จนถึงแก่อสัญกรรม ฮินเดินบวร์คมีส่วนสำคัญที่ทำให้อดอล์ฟ ฮิตเลอร์ได้เถลิงอำนาจใน ค.ศ. 1933 เขายอมลงนามตั้งฮิตเลอร์เป็นนายกรัฐมนตรีเยอรมนี ทั้งที่ขณะนั้นพรรคนาซียังเป็นเสียงข้างน้อยในที่ประชุมใหญ่ไรชส์ทาค
ฮินเดินบวร์คเกิดในตระกูลขุนนางปรัสเซียระดับล่าง เขาเข้าร่วมกองทัพหลวงปรัสเซียในปี 1866 และผ่านสงครามออสเตรีย-ปรัสเซีย สงครามฝรั่งเศส-ปรัสเซีย ฮินเดินบวร์คเกษียณอายุราชการในปี 1911 ขณะมียศเป็นพลเอกทหารราบ แต่เมื่อสงครามโลกครั้งที่หนึ่งปะทุขึ้นใน ค.ศ. 1914 เขาก็ถูกเรียกเข้ารับราชการใหม่ในวัย 66 ปี เขาสร้างชื่อเสียงไปทั่วประเทศจากชัยชนะในยุทธการที่ทันเนินแบร์คและได้เลื่อนยศเป็นจอมพลในวันที่ 27 พฤศจิกายน 1914 ต่อมาฮินเดินบวร์คได้รับตำแหน่งหัวหน้าคณะเสนาธิการใหญ่จักรวรรดิในปี 1916 ความนิยมชมชอบในตัวเขาพุ่งขึ้นอย่างรวดเร็วจนกลายเป็นลัทธิบูชาบุคคล จักรพรรดิวิลเฮ็ล์มทรงเพิ่มอำนาจเขาในกรมบัญชาการทหารสูงสุด ในที่สุด จอมพลฮินเดินบวร์คและผู้ช่วยอย่างพลเอกเอริช ลูเดินดอร์ฟ ก็กลายเป็นสองผู้มีอำนาจเบ็ดเสร็จทางทหาร
ภายหลังเยอรมนีแพ้สงคราม ฮินเดินบวร์คเกษียณในปี 1919 แล้วก็กลับสู่แวดวงระดับชาติอีกครั้งในปี 1925 เพื่อลงสมัครรับเลือกตั้งเป็นประธานาธิบดีคนที่สองและเขาก็ชนะการเลือกตั้ง เขาชนะการเลือกตั้งอีกครั้งในปี 1932 โดยกวาดที่นั่งเหนือพรรคนาซีอย่างขาดลอย แม้ฮินเดินบวร์คพยายามขัดขวางฮิตเลอร์และพยายามรักษาเสถียรภาพทางการเมืองในประเทศที่กำลังเผชิญภัยคุกคามจากกระแสคอมมิวนิสต์ การยุบสภาในเดือนพฤศจิกายน 1932 ทำให้พรรคนาซีชนะเลือกตั้งได้ครองเสียงอันดับหนึ่งในที่ประชุมใหญ่ไรชส์ทาค ฮินเดินบวร์คยอมแต่งตั้งฮิตเลอร์เป็นนายกรัฐมนตรีในต้นปี 1933 และเดือนต่อมาก็ลงนามในกฤษฎีกาเพลิงไหม้ไรชส์ทาคซึ่งระงับสิทธิเสรีภาพของประชาชน ท้ายที่สุด สถานการณ์ก็บีบให้เขาลงนามในรัฐบัญญัติมอบอำนาจแก่ฮิตเลอร์ในเดือนมีนาคม 1933 อันเป็นจุดเริ่มต้นของระบอบนาซีอย่างเป็นทางการ ฮินเดินบวร์คเริ่มลดบทบาทตัวเองลงเนื่องด้วยเหตุผลทางสุขภาพ
ในปีถัดมา ประธานาธิบดีฮินเดินบวร์คซึ่งพำนักอยู่ในบ้านพักที่ปรัสเซียตะวันออก ได้ถึงแก่อสัญกรรมจากโรคมะเร็งปอดในวัย 86 ปี ฮิตเลอร์จึงได้ให้คณะรัฐมนตรีผ่าน "กฎหมายว่าด้วยตำแหน่งประมุขสูงสุดแห่งไรช์" ประกาศตนเป็น "ฟือเรอร์และนายกรัฐมนตรีไรช์" แทนที่ตำแหน่งประธานาธิบดี